Gregorius X papa

Epistolae

p. 223

184

Gregorius X universis prelatis inferioribus.

p. 224

Rex pacificus pia miseratione disposuit, ne homo creaturarum dignissima,

quem de limo terre formatum ad ymaginem et similitudinem suam

fecit, per abusum liberi arbitrii laberetur, et labendo a cognitione sui

recederet creatoris, dum par in parem imperium non haberet, presides suo

constituit operi superesse, quorum ducatu vita cuiuslibet regeretur, ac

ipsorum nutibus et preceptis inferiores ceteri obedirent. Sicque statuit duo

luminaria super terram, maius scilicet atque minus, ut in ipsis universalis

Ecclesie consisteret firmamentum. In quibus pontificalis auctoritas et

regalis potentia designantur. Una videlicet, qua spiritualia et altera qua

corporalia regerentur. Ad sustentationem igitur machine spiritualis, utpote

dignioris, beatum Petrum apostolorum principem et in beato Petro pontifices

successores, Summus Pontifex in eternum, unigenitus Dei filius

Iesus Christus, qui doctrinam humano generi tribuit salutarem, magistros

esse voluit et pastores; ad corporalis vero compaginis firmamentum, cuius

facilis est profecto disiunctio, reges et principes rex regum et Dominus

dominantium idem ipse preesse voluit Iesus Christus, ut illi quidem, in

exequtione pontificalis officii, spiritualibus vacando negotiis, proficerent

ad salutem, et hii salubriter, in excellentia regie dignitatis, corporalia

gubernando, malitiis hominum obviarent. Sicque machina fieret utriusque

subiecti stabilior, dum haberet quodlibet proprium servatorem. Sed quia

diebus istis novissimis, in quibus superexcrescente malitia in immensum

refrigescit caritas in plerisque, proprius appetitus, qui niti frequenter in

vetitum consuevit, adeo debachatur in homine, quod, libello dato quasi

repudii, libertas arbitrii, quo bonum malumve discernitur, exulat extra terminos

honestatis, multum oneris multumque sollicitudinis nobis incumbit,

ut animarum corporumque periculis caveamus. Nisi enim congruis

obstaculis malitiis hominum obvietur, discensus est profecto labilis ad

excessum. Et dum per lubricum iter discriminis abusive descenditur, facilis,

proh dolor, relevatio vix habetur. Igitur, ad apostolice dignitatis apicem,

licet immeritos providentia divina vocatos, inter curas varias nostris

processibus influentes, sollicitudo cotidiana nos excitat, qualiter generali

bono statui totius populi Christiani multifarie multisque modis, nostris

temporibus, proficere valeamus. Ut cum die illa novissima, die scilicet

p. 225

districti iudicii, qua reddituri sumus talenta nobis credita duplicata, tremendi

iudicis discussio venerit, plenam possimus, ipsius faciente clementia

desuper, de commissis nobis ovibus reddere rationem. Verumtamen,

considerantes qualiter et quomodo salubrius id peragere valeamus, alta

mente concepimus, in kalendis maii proximo futuri, Lugdunii generale

concilium celebrare, ubi, dum tantorum presulum, regum et principum,

quos unitas fidei orthodosse connectit, fuerimus honorabili comitiva suffulti,

ac in Eius nomine, cuius spiritus ubi vult spirat, unanimiter congregati,

de animarum profecto profectibus et de corporum salute salubriter, ac

de universali bono fidei christiane, sicut nobis casti consilii ministrator

altissimus infusione sue gratie previa ministrabit, disponere credimus et

tractare. Propter quod, universitatem vestram ad tam solemne convivium,

tam suave, quod longe lateque delitiis effluet pre suarum copiis ubertatum,

ut ipsius sit nobis possessio communicata iocundior, paternis affectibus

invitamus, per apostolica vobis scripta mandantes et in remissionem vobis

peccaminum iniungentes, quatenus sic vos decenter prout uniuscuiusque

possibilitas exigit et requirit necessariis omnibus muniatis, ut in prefato

termino possitis eidem concilio personaliter interesse. Illo nobis et vobis

viam premonstrante qui novit, et iter prosperum faciente qui potest.